Document ID: 32014R0923

UREDBA KOMISIJE (EU) br. 923/2014
оd 25. kolovoza 2014.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe aluminijskih lakova aditiva E 101 (riboflavini) i aditiva E 120 (Cochineal, Carminic acid, Karmin) u određenim kategorijama hrane i Priloga Uredbi (EU) br. 231/2012 u pogledu specifikacija za aditiv E 101 (riboflavini)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 14.,
budući da:
(1)
Prilogom II. Uredbi (EZ) br. 1333/2008 utvrđuje se popis prehrambenih aditiva Unije odobrenih za uporabu u hrani te uvjeti njihove uporabe.
(2)
Uredbom Komisije (EU) br. 231/2012 (2) utvrđuju se specifikacije prehrambenih aditiva navedenih u Prilozima II. i III. Uredbi (EZ) br. 1333/2008.
(3)
Popis prehrambenih aditiva i specifikacija Unije može se na inicijativu Komisije ili na temelju zahtjeva ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (3).
(4)
Europska agencija za sigurnost hrane (dalje u tekstu: „Agencija”) u svojem je mišljenju od 22. svibnja 2008. (4) preporučila sniženje prihvatljivog tjednog unosa (TWI) za aluminij na 1 mg/kg tjelesne težine na tjedan. Osim toga, Agencija je smatrala da je revidirani prihvatljivi tjedni unos za potrošače koji konzumiraju velike količine, a posebno za djecu, u znatnom dijelu Unije općenito premašen. Kako bi se osiguralo da se revidirani prihvatljivi tjedni unos ne premaši, uvjeti uporabe i razine uporabe za prehrambene aditive koji sadržavaju aluminij, uključujući aluminijske lakove, izmijenjeni su Uredbom Komisije (EU) br. 380/2012 (5).
(5)
Uredbom (EU) br. 380/2012 predviđa se da su aluminijski lakovi pripremljeni od svih bojila koja su navedena u tablici 1. dijela B Priloga II. Uredbi (EZ) br. 1333/2008 odobreni do 31. srpnja 2014. Od 1. kolovoza 2014. odobreni su samo aluminijski lakovi pripremljeni od bojila navedenih u tablici 3. dijela A Priloga II. Uredbi (EZ) br. 1333/2008 i to samo u onim kategorijama hrane za koje su u dijelu E tog Priloga izričito navedene odredbe o najvećim dopuštenim količinama aluminija iz lakova.
(6)
Zahtjevi za odobrenje uporabe aluminijskih lakova aditiva E 101 (riboflavini) i proširenja uporabe aluminijskih lakova aditiva E 120 (Cochineal, Carminic acid, Karmin) dostavljeni su tijekom 2013. i stavljeni na raspolaganje državama članicama u skladu s člankom 4. Uredbe (EZ) br. 1331/2008. Tijekom razmatranja zahtjeva posebna pozornost posvećena je mogućoj izloženosti aluminiju kako se ne bi dovela u pitanje Uredba (EU) br. 380/2012.
(7)
U aluminijskim lakovnim bojilima boja je netopljiva i djeluje drugačije u odnosu na istovrijednu boju (npr. poboljšana postojanost na svjetlost, pH i toplinu, pri čemu se sprječava blijeđenje bojila i dobivaju različite nijanse bojila u odnosu na boje) zbog čega je oblik laka prikladan za određene posebne tehničke namjene.
(8)
Odobrenjem aluminijskih lakova riboflavina omogućuje se alternativa aluminijskim lakovima drugih žutih bojila u hrani u kojoj je uporaba aluminijskih lakova odobrena. Razine uporabe za aluminijske lakove aditiva E 120 (Cochineal, Carminic acid, Karmin) iz zahtjeva niske su i proširenje uporabe odnosi se na specijalizirane proizvode ili proizvode koje ne konzumiraju djeca. Za pasteriziranu riblju ikru potrebna je viša razina uporabe zbog toplinske obrade kako bi se zajamčila postojana boja tijekom vijeka trajanja proizvoda. Ne očekuje se da će odobrenje aluminijskih lakova riboflavina i proširenje uporabe aluminijskih lakova aditiva E 120 (Cochineal, Carminic acid, Karmin) znatno utjecati na ukupnu izloženost aluminiju.
(9)
U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008 ako postoji mogućnost da se takvim ažuriranjem utječe na zdravlje ljudi. Budući da se odobrenje aluminijskih lakova riboflavina i proširenja uporabe aluminijskih lakova aditiva E 120 (Cochineal, Carminic acid, Karmin) smatraju ažuriranjima tog popisa koja neće imati utjecaj na zdravlje ljudi, nije potrebno tražiti mišljenje Agencije.
(10)
Prilogom Uredbi (EU) br. 231/2012 utvrđeno je da se bojilo može upotrebljavati u obliku aluminijevog pigmenta samo ako je to izričito navedeno. Stoga je za odobrenje aluminijskih lakova aditiva E 101 (riboflavini) potrebna izmjena specifikacija za taj prehrambeni aditiv iz Priloga Uredbi (EU) br. 231/2012 u pogledu uporabe aluminijskih lakova bojila.
(11)
Stoga je Prilog II. Uredbi (EZ) br. 1333/2008 i Prilog Uredbi (EU) br. 231/2012 potrebno na odgovarajući način izmijeniti.
(12)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom I. ovoj Uredbi.
Članak 2.
Prilog Uredbi (EU) br. 231/2012 mijenja se u skladu s Prilogom II. ovoj Uredbi.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. kolovoza 2014.

Labels: 0
3
17